  Майя Бывальцева Эмчилы синпелет пуктыны Ижкарын али 20 сюрс манет гинэ люкамын. Иворъёсъя «Удмуртия» агентстволы со сярысь ивортӥзы Ижысь эм кун академиысь коньдон бичанэз радъянъя комитетын. Синпелетэз академилэн интывылаз пуктыны чакламын. Но коньдон урод люкаське, вераз дышетсконнилэн ректорез Николай Стрелков. «Эмчиослэн уждунзы усиз, соин ик урод. 1-тӥ толшорысен, мон шуисько. Но нимлыко статистикаез учкиськод ке, соя Удмуртиын эмчи шорлыдын, 36 сюрс манет лэся, мон сямен, басьтэ ни. Но со озьы ӧвӧл. Кинлэн ке куинь поллы, мукетызлэн 10 сюрслы уждунэз кулэсмиз», — вераз Николай Стрелков. Со пусйиз, коньдон мылкыд карисьёс гинэ сёто, «кужмысь курыны, возьытэ вуттыны адямиосты уг яра». «Со милям пуш ужмы, вань пуш ужъёсмес ми асьме коже быдэстӥськомы, нокинлы ум вазиськиське. Тыршомы таяз радэ но. Синпелет одно ик луоз», — пусйиз ректор. 2018-тӥ арын эм академи кылдэм дырысен 85 ар тырмоз. Со дырлы синпелетэз пуктыны оско. Коньдон люкан азьланьтӥське. Со пумысен юанъёслы валэктонъёс сётыны быгатӥсь ӧнерчиослэн нимъёссы академилэн сайтаз пусъемын. Тодэ вайытом, тулыспалэ эм академи эмчилы синпелет пуктыны коньдон люканы кутскон сярысь ялӥз. Скульптуралэн кылдытӥсьёсыз — Виктор Овчинников но Геннадий Кутлубаев. Синпелет вань эмчиослэсь туссэс огазеялоз: чыртыяз фонендоскоп ошемын, чиньыосыз, хирурглэн сямен, кузьесь луозы. Лэсьтӥськонлы 3–4 миллион манет кулэ. Тегъёс: синпелет Ижыськунэмакадемия  